Diari Oficial de la Generalitat Valenciana


Sumari del DOGV 7496, del 31-03-2015 (2015/2771)

DECRET 4/2015, de 30 de març, del president de la Generalitat, de dissolució de les Corts i convocatòria d'eleccions.
---------------------------------------------------------------------------------------------------------------------

### Dades del document

Número de DOGV
:   7496

Data del DOGV
:   31-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2771


Data del document
:   30-03-2015

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Corts Valencianes
    * dissolució del Parlament
    * eleccions regionals
    * Parlament regional
    * legislació

DECRET 4/2015, de 30 de març, del president de la Generalitat, de dissolució de les Corts i convocatòria d'eleccions. [2015/2771]  
PREÀMBUL  
  
L'article 23.4 de l'Estatut d'Autonomia de la Comunitat Valenciana establix que la dissolució de les Corts i la convocatòria de noves eleccions es farà per mitjà d'un decret del president de la Generalitat que entrarà en vigor el dia que es publique en el Diari Oficial de la Comunitat Valenciana. En el mateix sentit es pronuncia l'article 42 de la Llei Orgànica 5/1985, de 19 de juny, del Règim Electoral General.  
  
Així mateix, l'article 59 de la Llei de la Generalitat 5/1983, de 30 de desembre, del Consell, disposa que «en el decret de convocatòria s'especificarà el nombre de diputats a triar en cada circumscripció, de manera que el nombre total de diputats a triar siga de 99, o el superior que, si és el cas, establisca la Llei Electoral Valenciana; la duració de la campanya electoral; el dia de la votació, així com el lloc, el dia i l'hora de constitució de les Corts». En el mateix sentit, l'Estatut d'Autonomia de la Comunitat Valenciana, en l'article 23.1 establix que «les Corts estaran constituïdes per un nombre de diputats i diputades no inferior a 99».  
En compliment estricte de les anteriors normes legals, és procedent fixar en 99 el nombre de diputats i diputades a triar en les pròximes eleccions a les Corts, els quals es distribuïxen entre les circumscripcions electorals provincials, en els termes que preveuen els apartats 2 a 4 de l'article 11 de la Llei 1/1987, de 31 de març, Electoral Valenciana, prenent com a referència les xifres de població oficials en la data d'esta convocatòria, que són les fixades pel Reial Decret 1007/2014, de 5 de desembre, pel qual es declaren oficials les xifres de població resultants de la revisió del padró municipal referides a l'1 de gener de 2014.  
  
Per això, de conformitat amb allò que s'ha establit en els articles 12.1.m i 59 de la Llei del Consell, i fent ús de les facultats conferides per l'article 14 de la Llei Electoral Valenciana, amb la deliberació prèvia del Consell, en la reunió del dia 27 de març de 2015,  
  
  
DECRETE  
  
Article 1. Dissolució de les Corts  
Queden dissoltes les Corts triades el dia 22 de maig de 2011.  
  
Article 2. Convocatòria d'eleccions  
Es convoquen eleccions a les Corts, que tindran lloc el dia 24 de maig de 2015.  
  
Article 3. Nombre de diputats i diputades a triar  
De conformitat amb el que preveu l'article 23.1 de l'Estatut d'Autonomia de la Comunitat Valenciana, en relació amb els apartats 2 a 4 de l'article 11 de la Llei 1/1987, de 31 de març, Electoral Valenciana, i amb l'article 59 de la Llei 5/1983, de 30 de desembre, del Consell, el nombre de diputats i diputades a triar és de 99, la distribució dels quals entre les tres circumscripcions electorals és la següent:  
Alacant: 35 diputats i diputades.  
Castelló: 24 diputats i diputades.  
València: 40 diputats i diputades.  
  
Article 4. Campanya electoral  
La campanya electoral tindrà una duració de 15 dies. Començarà a les zero hores del dia 8 de maig de 2015 i finalitzarà a les vint-i-quatre hores del dia 22 de maig de 2015.  
  
Article 5. Sessió constitutiva de les Corts  
La sessió constitutiva de les Corts tindrà lloc el dia 11 de juny de 2015, a les 10.30 hores, en el Palau dels Borja de la ciutat de València.  
  
DISPOSICIÓ FINAL  
  
Única. Efectes  
Este decret tindrà efectes des del mateix dia que es publique en el Diari Oficial de la Comunitat Valenciana.  
  
València, 30 de març de 2015  
  
El president de la Generalitat,  
ALBERTO FABRA PART